KOMISIJOS REGLAMENTAS (EB) Nr. 1403/2007
2007 m. lapkričio 28 d.
atnaujinantis raudonpelekių pagelų žvejybą su Ispanijos vėliava plaukiojančiais laivais ICES VI, VII ir VIII zonose (Bendrijos vandenys ir trečiųjų šalių suverenitetui arba jurisdikcijai nepriklausantys vandenys)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2006 m. gruodžio 19 d. Tarybos reglamente (EB) Nr. 2015/2006, Bendrijos žvejybos laivams nustatančiame tam tikrų giliavandenių žuvų išteklių žvejybos galimybes 2007 ir 2008 metais (3), nustatomos kvotos 2007 ir 2008 metams.
(2)
2007 m. spalio 22 d. Ispanija, remdamasi Reglamento (EEB) Nr. 2847/93 21 straipsnio 2 dalimi, pranešė Komisijai, kad 2007 m. spalio 19 d. ji nutraukia raudonpelekių pagelų žvejybą ICES VI, VII ir VIII zonose (Bendrijos vandenys ir trečiųjų šalių suverenitetui arba jurisdikcijai nepriklausantys vandenys).
(3)
2007 m. lapkričio 13 d. Komisija, remdamasi Reglamento (EEB) Nr. 2847/93 21 straipsnio 3 dalimi ir Reglamento (EB) Nr. 2371/2002 26 straipsnio 4 dalimi, priėmė Reglamentą (EB) Nr. 1328/2007 (4), uždraudžiantį su Ispanijos vėliava plaukiojantiems arba Ispanijoje registruotiems laivams žvejoti raudonpelekius pagelus ICES VI, VII ir VIII zonų vandenyse (Bendrijos vandenys ir trečiųjų šalių suverenitetui arba jurisdikcijai nepriklausantys vandenys).
(4)
Remiantis Komisijos iš Ispanijos valdžios institucijų gauta informacija, Ispanija dar neišnaudojo visos raudonpelekių pagelų kvotos žvejybai ICES VI, VII ir VIII zonose (Bendrijos vandenys ir trečiųjų šalių suverenitetui arba jurisdikcijai nepriklausantys vandenys). Todėl raudonpelekių pagelų žvejyba šiuose vandenyse turėtų būti leidžiama su Ispanijos vėliava plaukiojantiems arba Ispanijoje registruotiems laivams.
(5)
Kad šį raudonpelekių pagelų kiekį būtų galima sužvejoti iki šių metų pabaigos, šis leidimas turėtų įsigalioti 2007 m. spalio 30 d.
(6)
Komisijos reglamentas (EB) Nr. 1328/2007 turėtų būti panaikintas 2007 m. spalio 30 d.,
PRIĖMĖ ŠĮ REGLAMENTĄ:
1 straipsnis
Panaikinimas
Reglamentas (EB) Nr. 1328/2007 panaikinamas.
2 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. spalio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 28 d.